“Naka is die soort ou saam met wie jy oorlog toe kan gaan,” het Corné Krige aan Huisgenoot gesê. “Hy sal vir seker sterker aan die ander kant uitkom.”
Naka is aan die regterkant van sy bors, maag en regterarm geskiet. Niemand anders is in die voorval beseer nie. Netwerk24 berig hy het baie bloed verloor, maar is in ’n stabiele toestand in die Netcare Montana-hospitaal.
Corné sê Naka is die soort mens wat jy in jou span wil hê wanneer jy die opposisie aanpak. “Naka is ’n vasbyter. Hy moet net nou deur hierdie moeilike, kritieke tyd kom. Ek weet die hele rugbygemeenskap staan agter hom.”
Nog ’n voormalige Springbokspanmaat, Toks van der Linde, sê: “Ek dink baie aan my spanmaat en vriend wat saam met my groot geword het. Naka, jy en jou familie is in my gebede. Staan sterk, yster.”
Rudolf Straeuli het laat weet Naka en sy familie is in sy gebede. “Ons hoop hy herstel gou. Ons dink aan almal.”